KOMMISSIONENS FORORDNING (EF) Nr. 974/95 af 28. april 1995 om overgangsforanstaltninger ved iværksættelsen af Uruguay-rundens landbrugsaftale

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (2), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94, særlig artikel 9, stk. 2, og artikel 13, stk. 6, og de tilsvarende bestemmelser i de andre forordninger om fælles markedsordninger for landbrugsprodukter, og

ud fra følgende betragtninger:

Overvågningen af de mængder, der udføres med restitution i de produktionsår, som er omhandlet i Uruguay-rundens landbrugsaftale, sker på grundlag af eksportlicenser, som udstedes for det enkelte produktionsår;

i Kommissionens forordning (EF) nr. 1521/94 (3) er det anført, at der eventuelt træffes foranstaltninger, så en afbrydelse af samhandelen undgås;

der bør træffes foranstaltninger til at sikre en harmonisk overgang mellem ordningen før ovennævnte aftales ikrafttrædelse og ordningen efter dette tidspunkt;

som følge af markedskravene er det nødvendigt, at denne forordning træder i kraft snarest muligt;

de berørte forvaltningskomitéer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. De licenser, der udstedes inden den 1. juli 1995 eller før de anvendelsesdatoer, som er fastsat i artikel 6, stk. 2, litra c), i forordning (EF) nr. 3290/94, udstedes for mængder, som svarer til de mængder, der normalt afsættes i den pågældende periode.

Som mængder, der svarer til normal afsætning, betragtes gennemsnittet af de mængder, for hvilke der er udstedt licenser med forudfastsættelse af restitutionen i de tre seneste år i de to måneder, der går forud for juli eller for den anvendelsesmåned, der er fastsat i artikel 6, stk. 2, litra c), i forordning (EF) nr. 3290/94.

I rubrik 20 i de licensansøgninger og licenser, der er omhandlet i nævnte forordning anføres en af de følgende angivelser:

Certificados transitorios - Reglamento (CE) n° 974/95

Certificats transitoires - Règlement (CE) n° 974/95

Transitional licences - Regulation (EC) No 974/95

Übergangslizenzen gemäß der Verordnung (EG) Nr. 974/95

Overgangscertificaten - Verordening (EG) nr. 974/95

Titoli transitori - Regolamento (CE) n. 974/95

Certificados transitórios - Regulamento (CE) nº 974/95

Overgangslicens - forordning (EF) nr. 974/95

ÌåôáâáôéêÜ ðéóôïðïéçôéêÜ - Káíïíéóìüò (ÅÊ) áñéè. 974/95

Övergångslicens enligt förordning (EG) nr 974/95

Siirtymätodistus, asetus (EY) N:o 974/95

Medlemsstaterne sender Kommissionen de licensansøgninger, der indgives i henhold til denne forordning.

2. Bestemmelserne i artikel 1 i forordning (EF) nr. 1521/94 anvendes ikke på de i stk. 1 nævnte licenser, og bestemmelserne i artikel 2 i samme forordning anvendes ikke på de produkter, der anbringes under en af de i artikel 4 eller 5 i Rådets forordning (EØF) nr. 565/80 (4) nævnte ordninger under anvendelse af en licens, der er udstedt efter bestemmelserne i stk. 1.

Bestemmelserne i forordning (EF) nr. 1521/94 anvendes på anmodning fra de pågældende fortsat på nye licenser, der ikke er underkastet de begrænsninger, som er fastsat i stk. 1, andet afsnit.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes:

- for licenser, der ansøges om fra den 1. maj 1995, for så vidt angår produkter, som der på nuværende tidspunkt udstedes licens for, enten efter en frist til stillingtagen eller ved licitation

- når der er fastlagt foranstaltninger, for så vidt angår de andre produkter, vedrørende den måde, mængderne skal kontrolleres på.

Forordningen anvendes dog

- for produkter i rissektoren fra den 1. juli 1995

- for produkter i sukkersektoren fra den 1. august 1995

- for produkter i olivenoliesektoren fra den 1. september 1995.

Den anvendes ikke for licenser, der er udstedt for landbrugsprodukter, der eksporteres i form af varer henhørende under traktatens bilag II.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. april 1995.

På Kommissionens vegne

Franz FISCHLER

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 181 af 1. 7. 1992, s. 1.

(3) EFT nr. L 162 af 30. 6. 1994, s. 47.

(4) EFT nr. L 62 af 7. 3. 1980, s. 5.